ЕКСКЛУЗИВНО И САМО В ПИК! Ген. Кирчо Киров разкри защо Тръмп удари...
Войната за Сирия и вътре в нея достигна най-високата си точка на кипене, след като САЩ удариха страната на 7 април. В ранните часове бяха изстреляни 59 ракети "Томахоук" от два самолетоносача в Средиземно море срещу сирийската военновъздушна база в Шейрат. Загинаха най-малко 70 цивилни граждани. Русия веднага скочи и обяви, че ще засили военното си сътрудничество с Дамаск. Външният министър Сергей Лавров предупреди, че ударът на САЩ работи само в полза на екстремистите. Белгия се оттегли от международната коалиция, воюваща срещу "Ислямска държава". Турският президент Реджеб Ердоган, който открито демонстрираше добрите си отношения с Путин, призова Русия да спре подкрепата си за Башар Асад. Всичко започна след химическата атака в Идлиб, при която загинаха и малки деца. Светът скочи и обвини Башар Асад за трагедията. Русия е на противоположното мнение. Днес беше направен атентат в катедралата „Св. Марко“ в египетския град Александрия. Отново има загинали. Целта на терористите, според наблюдателите, е била да се убие патриарх Тавадрос Втори. Какво се случва в света, на прага на Трета световна война ли сме - за това разговаряме с бившия шеф на разузнаването ген. Кирчо Киров. Интервю на Албена БОРИСОВА- Какво се случва, ген. Киров? Като че ли войната между Изтока и Запада за преразпределение на пари и богатства мина на второ ниво - религия, чрез атентата в храма в Александрия?!- Да, като че ли наистина тя се превръща във война на цивилизациите. Взривовете в Египет са на основа цивилизационен избор. Създава се напрежение между различните религиозни общности. Това е война между новите "кръстоносци" - ислямистите, срещу християните. Но, въпреки всичко, ясно е, че зад атентата стоят терористи. - "Ислямска държава" пое отговорност за атентата в Египет. Напоследък тя се самообявява за инициатор на всякакви акции. Това не е ли опит за самореклама пред поддръжниците? И в крайна сметка става трудно да се определи зад кой атентат точно стои тя?-  Да, може и така да се каже. "Ислямска държава" е опряна до стената. Тя загуби част от териториите си, от финансите си...Но атентатът в Египет носи нейния почерк. Затова съм склонен да вярвам, че именно тя стои зад него. - Защо Тръмп удари Сирия? Причината не е ли, за да може да покаже пред опонентите си и пред поддръжниците си, че не са верни обвиненията за връзките му с Русия и симпатиите му към Путин? Или просто иска да се покаже пред света като твърд играч, като руския президент?- Въпросът е сложен. Има вътрешнополитически измерения. Тръмп искаше да докаже, че не е привърженик на Владимир Путин и симпатизант на Русия. И да опровергае обвиненията на противничката си в предизборната борба Хилари Клинтън. От друга страна, той трябваше да събуди симпатиите и в собствената си партия, демонстрирайки, че е ръководител, който няма да позволи на Москва да заема голяма позиция на световната карта.  Но така светът бе поставен пред една голяма война. Германия оттегли помощта на своите разузнавателни самолети. Белгия се оттегли от международната коалиция срещу "Ислямска държава". Това показва, че едностранното решение на Тръмп за удар срещу Сирия не се харесва на Европа.- В тази международна война участват 92 държави. Коалицията около "Ислямска държава" и "Ан Нусра" също е международна...- Да, това е война на различни фронтове и на различни нива. Препъникамъкът е Башар Асад, който има подкрепата на Русия, Иран и Китай. Това е война, която се води в Сирия, в ООН чрез дипломатически средства, в Женева... Целият свят е ангажиран. - Отдавна говорим, че вече е в ход Трета световна война...- Няма да се стигне до гореща световна война. Но ще продължи войната на нерви. Сега сме в очакване какво ще се случи на срещата в Москва с американския държавен секретар Рекс Тилърсън.- Той отива в Москва, а външният министър на Великобритания Борис Джонсън отмени пътуването си. Това какъв знак е според вас?- Добър. Хубаво е, че руската страна не предприе драстичен ход да отложи срещата. И в крайна сметка много е важно какво ще се случи по време на тези разговори. То ще постави основата на по-нататъшните отношения между двете страни в Близкия изток.- Прави впечатление, че дори и пред тероризма светът се политизира, вместо да се обединява. За атентата в метрото на Санкт Петербург се говори по друг начин, много по-различен от тона, с който се коментират терористичните актове в Западна Европа? Сакаш случилото се в руския град се неглижира или поне има стремеж да се покаже, че става дума за вътрешен проблем на Русия с терористите в самата държава?!- Неприятен привкус остава начинът, по който се реагира по отношение на Европа и на Русия. Като че ли има по-лош и по-добър тероризъм. Принципът е - "щом това "лошо момче Путин" не изпълнява нашите указания, нека да страда." - В случая със Сирия не се ли повтаря сценарият с Ирак. Саддам Хюсеин беше обвинен, че има химическо оръжие. Заловиха го, екзекутираха го. Химически оръжия не бяха открити. Сега обвиненията срещу Башар Асад са същите?- Да, сценарият е като този в Ирак. Обвиненията срещу Асад придобиват характер на откровена провокация. Сирийският президент не е толкова глупав да използва химически оръжия срещу собствения си народ. В този район, където се случи тази трагедия, действа както сирийската опозиция, така и "Ан Нусра" и "Ислямска държава". Според мене се направи опит да бъде дискредитиран Асад с обвинение в чудовищно престъпление.